<classify> WAZIRI wa Nchi, Ofisi ya Waziri, Mkuu, Sera, Bunge, Ajira na Wenye ulemavu, Jenista Mhagama amekema ukamataji holela kwenye sekta ya madini na kuwataka watendaji na vyombo vya ulinzi na usalama kufuata taratibu na sheria katika kufanikisha kazi zao.Jenista alisema hayo, wakati wa kufungua semina ya siku mbili ya vyombo vya ulinzi na usalama katika kusimamia rasilimali za madini wakijumuishwa makamanda wa polisi wa mkoa, wakuu wa upelelezi na maofisa usalama wa mikoa.Alisema kumekuwepo na vitendo vya ukamataji kiholela kunakofanywa na baadhi ya watendaji wakati na kuwatisha wawekezaji na kusisitiza kuwa wawekezaji wanaofuata sheria wanatakiwa kulindwa na wanaovunja sheria za nchi wachukuliwe hatua.Tunaomba kikao hiki cha leo jana iwe fursa ya kutosha kujadili ni namna gani mnaweza kufanya kazi kwa kuzingatia taratibu na sheria tulizojiwekea, tusionee mtu lakini tuhakikishe kila mmoja anazingatia matakwa ya sheria... tunasema hivyo kwa sababu ipo mifano michache ya baadhi ya watendaji ambao wakati mwingine wamekuwa wakifanya ukamataji holela na ukamataji huo wakati mwingine umekuwa ukisimamisha shughuli za uzalishaji na hasa kwa wawekezaji, alisema.Jenista aliongeza kuwa, wakati mwingine hali hii imekuwa tishio kwa wawekezaji na mwisho wa siku kama hatutakuwa tumejipanga vizuri tunaweza kuwakimbiza wawekezaji katika sekta ya madini ambao sasa tunasema tunawahitaji kwa kiasi kikubwa na tutapoteza mapato... ni wajibu wetu watendaji na viongozi, kwa wale ambao wanatekeleza sheria walindwe wale ambao hawatakelezi sheria wachukuliwe hatua kwani huo ndio msingi wa utawala bora ambao unaendana na haki na wajibu.Kwa mujibu wa Mhagama Serikali inatambua changamoto katika eneo la ulinzi, usalama na udhibiti wa madini na kutolea mfano kuwa ni katika suala zima la ukamataji, ufunguaji wa mashitaka na mienendo ya mashitaka mbalimbali kwenye sekta hiyo.Alisema vyombo vya ulinzi na usalama visiposhiriki kwa nguvu zote katika kudhibiti utoroshaji wa madini, basi nia njema ya serikali ya kuanzisha masoko ya madini yanaweza kuwa kichaka cha utoroshaji.Tumeanzisha masoko ya ndani ambayo yameleta tija kwenye sekta ya madini, tusipokaa sawasawasa, kila penye jambo jema wenye nia ovu watageuza kuwa jambo baya, tunawezajikuta tusiposimamia vizuri haya masoko yanaweza kuwa kichaka kingine cha utoroshaji wa madini, vyombo vya ulinzi na usalama ndio vinavyotegemewa, alisema.Pia alibainisha uthubutu uliofanywa na Rais Dk John Magufuli, kuleta mageuzi katika sekta ya madini kwa kuangaliwa upya Sheria ya Madini ya mwaka 2010, yamewezesha watanzania na wawekezaji kunufaika kwa usawa.Alisema ni wajibu kuhakikisha sekta hiyo inaimarika, uzalishaji unaongezeka kwa kutoa mchango stahiki kwa taifa, kuhamasisha uwekezaji mpya na uwepo wa mtandao wa mawasiliano ya ndani ya kiserikali kabla ya kufanya maamuzi.Mhagama aliviagiza vyombo vya ulinzi na usalama kuangalia kama kuna tija kwa baadhi ya migodi kulindwa na kampuni za ulinzi kutoka nje ya nchi na kuongeza kuwa ni muhimu ulinzi wa rasilimali hizo muhimu, vyombo vya ulinzi na usalama vihusike ili kuhakikisha maslahi ya taifa yanasimamiwa ipasavyo.Waziri wa Madini, Dotto Biteko alisema mwelekeo na malengo ya wizara hiyo ni kuhakikisha sekta ya madini inaongeza mchango wake kwenye uchumi wa nchi na kufikia asilimia 10 .Amesema baada ya marekebisho ya sheria yaliyofanyika mwaka juzi na kuimarisha usimamizi wa sekta ya madini, kwa mwaka wa fedha 201819 kumekuwa na mafaniko katika sekta hiyo ikiwa ni pamoja na mchango katika pato la taifa kupanda kutoka asilimia 4.8 kwa mwaka 20172018 hadi kufikia asilimia 5.1.Biteko alisema kwa kipindi cha nusu mwaka kuanzia Julai hadi Desemba mwaka jana, kasi ya ukuaji wa sekta ya madini ni asilimia 13.7 ambapo ilishika nafasi ya pili ikitanguliwa na sekta ya ujenzi.Akitoa mfano, Biteko amesema kabla ya marekebisho ya sheria, dhahabu, na madini mengine yote nchi nzima, Wizara ilikuwa ikikusanya kiasi kisichozidi Sh bilioni 194, lakini baada ya mabadiliko ya sheria makusanyo yameongezeka hadi kufikia Sh bilioni 346 kwa mwaka wa fedha 20182019. Aidha, alisema lengo la semina hiyo ya siku mbili ni kufanya wadau wote kuwa na lugha moja kwenye udhibiti wa rasilimali za madini.Akitoa neno la shukrani, Kamishna wa Utawala na Rasilimali Watu wa Jeshi la Polisi, Benedict Wakuryamba, alisema, tutahakikisha tunalinda rasilimali kwa weledi na nguvu ili taifa letu litoke kwenye utegemezi na kuwa taifa lenye kujitegemea.  <topic>: KITAIFA 